**Պարզաբանում**

[Regnum](https://regnum.ru/news/economy/2445065.html) լրատվական գործակալության ս․թ․ հուլիսի 9-ի «**Армения лишится преференций при ввозе ряда овощей и варенья в Россию**»

վերնագրով նյութի վերաբերյալ

«[Regnum](https://regnum.ru/news/economy/2445065.html)» լրատվական գործակալությունը ս․թ․ հուլիսի 9-ին հրապարակել է «**Армения лишится преференций при ввозе ряда овощей и варенья в Россию**» (<https://regnum.ru/news/economy/2445065.html>) վերնագրով նյութը, որը տարածվել է հայկական մամուլում և «Ֆեյսբուք» սոցիալական ցանցում։ Սակայն հուլիսի 10-ին նույն գործակալությունը հրապարակել է «Кто лишает Армению таможенных преференций в ЕАЭС» (<https://regnum.ru/news/economy/2445717.html>) վերնագրով Եվրասիական տնտեսական հանձնաժողովի կողմից տրված մեկնաբանությունն առ այն, որ **Հայաստանը չի զրկվում մի շարք ապրանքներ արտահանելու արտոնությունից**, այլ հակառակը՝ խոսքը վերաբերում է հենց Հայաստանի նախաձեռնությանը, այն է՝ **հայրենական արտադրությունը խթանելու համար** երրորդ երկրների կողմից Եվրասիական տնտեսական միության մաքսային տարածք արտոնյալ դրույքաչափերով ներմուծվող ապրանքների ցանկից հանել որոշ ապրանքատեսակներ, մասնավորապես՝ գազարը, ճակնդեղը, հատապտղի մուրաբան, խաղողի հյութը, եփած կամ պահածոյացված լոլիկները, տոմատի մածուկը:

**Այդուհանդերձ, ՀՀ տնտեսական զարգացման և ներդրումների նախարարությունը հարկ է համարում մեկ անգամ ևս պարզաբանել խնդիրը։**

Համաձայն «Եվրասիական տնտեսական միության մասին» 2014 թվականի մայիսի 29-ի պայմանագրի **36-րդ հոդվածի**՝ զարգացող և (կամ) առավել թույլ զարգացած երկրների տնտեսական զարգացմանը նպաստելու նպատակով, Եվրասիական տնտեսական միության ադամ երկրները կարող են տրամադրել սակագնային արտոնություններ՝ Եվրասիական տնտեսական միության սակագնային արտոնությունների միասնական համակարգից օգտվող զարգացող երկրների և (կամ) առավել թույլ զարգացած երկրներից ծագում ունեցող ապրանքների նկատմամբ՝ միակողմանի հիմքով։

Զարգացող երկրների ծագում ունեցող արտոնյալ ապրանքների համար ԵԱՏՄ մաքսային տարածք ներմուծման ժամանակ կիրառվում է Եվրասիական տնտեսական միության գործող միասնական մաքսային սակագնի ներմուծման մաքսատուրքի **25%-ի չափով** իջեցում, իսկ առավել թույլ զարգացած երկրների ծագում ունեցող արտոնյալ ապրանքների համար կիրառվում է **0%** մաքսատուրքի դրույքաչափ։

Մաքսային միության Հանձնաժողովի 2009 թվականի նոյեմբերի 27-ի N130 որոշմամբ հաստատվել են այն զարգացող և (կամ) առավել թույլ զարգացած երկրների ցանկերը, որոնք կարող են օգտվել սակագնային արտոնությունների միասնական համակարգից։ Արտոնությունների միասնական համակարգից օգտվող **առավել թույլ զարգացած երկրների** ցանկում ներառված են **48 երկրներ**, իսկ **զարգացող երկրների** ցանկում ներառված են **104 երկրներ:**

Եվրասիական տնտեսական հանձնաժողովի Խորհրդի 2017 թվականի հունվարի 13-ի N8 որոշմամբ հաստատվել են այն արտոնյալ ապրանքների ցանկերը, որոնց հանդեպ զարգացող և (կամ) առավել թույլ զարգացած երկրներից ծագած ապրանքների Եվրասիական տնտեսական միության մաքսային տարածք ներմուծման ժամանակ կիրառվում են սակագնային արտոնություններ։

Հարկ է նշել, որ Եվրասիական տնտեսական հանձնաժողովի Խորհրդի 2017 թվականի օգոստոսի 22-ի N53 որոշմամբ, **հայկական կողմի** նախաձեռնությամբ, փոփոխություններ են կատարվել Եվրասիական տնտեսական հանձնաժողովի Խորհրդի 2017 թվականի հունվարի 13-ի N8 որոշման մեջ:

Վերոհիշյալ փոփոխություններն ուղղված են եղել հիմնականում **հայկական ծագում ունեցող ապրանքների արտադրության խթանմանը**, **ինչպես նաև արտահանման հետաքրքրություն ունեցող ապրանքների արտահանման ծավալների ավելացմանը**՝ բացառելով զարգացող և (կամ) առավել թույլ զարգացած երկրներից ծագած մի շարք ապրանքների՝ Եվրասիական տնտեսական միության մաքսային տարածք արտոնյալ դրույքաչափերով ներմուծումը, մասնավորապես **գազարի, ճակնդեղի, հատապտղի մուրաբաների, խաղողի հյութի, եփած կամ պահածոյացված լոլիկի, տոմատի մածուկի:**